DA Den Europæiske Unions Tidende C 33/2

Afgørelse truffet af bestyrelsen for Den Europæiske Unions Agentur for Grundlæggende Rettigheder

af 23. oktober 2007

om betingelser og nærmere vilkår for de interne undersøgelser i forbindelse med bekæmpelse af svig, bestikkelse og enhver anden ulovlig aktivitet til skade for Fællesskabernes interesser

(2008/C 33/03)

BESTYRELSEN FOR DEN EUROPÆISKE UNIONS AGENTUR FOR GRUNDLÆGGENDE RETTIGHEDER HAR —

under henvisning til Rådets forordning (EF) nr. 168/2007 af 15. februar 2007 om oprettelse af Den Europæiske Unions Agentur for Grundlæggende Rettigheder, og

ud fra følgende betragtninger:

(1) Det fastsættes i Europa-Parlamentets og Rådets forordning (EF) nr. 1073/1999 (1) og Rådets forordning (Euratom) nr. 1074/1999 (2) om undersøgelser, der foretages af Det Europæiske Kontor for Bekæmpelse af Svig, at kontoret indleder og gennemfører administrative undersøgelser i institutioner, organer, kontorer og agenturer, der er oprettet ved EF-traktaten og Euratom-traktaten eller på grundlag heraf.

(2) Det ansvar, som tillægges Det Europæiske Kontor for Bekæmpelse af Svig, sådan som det er oprettet af Kommissionen, vedrører foruden beskyttelse af de finansielle interesser samtlige aktiviteter til sikring af Fællesskabernes interesser mod uregelmæssig adfærd, der kan have administrative eller strafferetlige konsekvenser.

(3) Det er vigtigt at forbedre omfanget og effektiviteten af bekæmpelsen af svig ved at udnytte den eksisterende ekspertise med hensyn til administrative undersøgelser.

(4) Det er derfor vigtigt, at alle institutioner, organer, kontorer og agenturer inden for deres administrative ansvarsområde overlader det til kontoret at foretage interne administrative undersøgelser, der har til formål at undersøge alvorlige forhold i forbindelse med udøvelsen af arbejdsmæssige aktiviteter, der kan indebære manglende opfyldelse af Fællesskabernes tjenestemænds og ansattes forpligtelser som omhandlet i navnlig artikel 11, 11a, 12b, 13, 16 og 17 i vedtægten for tjenestemænd og ansættelsesvilkårene for de øvrige ansatte i De Europæiske Fællesskaber (i det følgende benævnt »vedtægten«), der skader Fællesskabernes interesser og bør forfølges administrativt og i givet fald strafferetligt, eller en grov personlig fejl eller et alvorligt brud, som omhandlet i navnlig vedtægtens artikel 22 og 22a, eller manglende opfyldelse, som omhandlet i vedtægtens artikel 86, eller manglende opfyldelse af de analoge forpligtelser, der påhviler medlemmer, ledere eller ansatte i Fællesskabets organer, kontorer og agenturer, som ikke er omfattet af vedtægten.

(5) Disse undersøgelser bør gennemføres under nøje overholdelse af de relevante bestemmelser i traktaterne om oprettelse af De Europæiske Fællesskaber, særlig protokollen vedrørende De Europæiske Fællesskabers privilegier og immuniteter, gennemførelsesbestemmelserne hertil og vedtægten.

(6) Disse undersøgelser bør gennemføres på ensartede betingelser i alle Fællesskabernes institutioner, organer, kontorer og agenturer, uden at overdragelsen af denne opgave til kontoret fratager institutionerne, organerne, kontorerne og agenturerne deres ansvar eller på nogen måde mindsker de berørte personers retsbeskyttelse —

TRUFFET FØLGENDE AFGØRELSE:

1. Pligt til at samarbejde med kontoret

Direktøren, tjenestegrenene og alle ledere, tjenestemænd og øvrige ansatte i Den Europæiske Unions Agentur for Grundlæggende Rettigheder (i det følgende benævnt »agenturet«) samt ansatte, der ikke er omfattet af vedtægten, har pligt til i fuld udstrækning at samarbejde med kontorets medarbejdere og yde den nødvendige bistand til undersøgelsen. Med henblik herpå giver de kontorets medarbejdere alle relevante oplysninger og forklaringer.

Med forbehold af de relevante bestemmelser i traktaterne om oprettelse af De Europæiske Fællesskaber, særlig protokollen vedrørende De Europæiske Fællesskabers privilegier og immuniteter og gennemførelsesbestemmelserne hertil, samarbejder medlemmerne af agenturets bestyrelse i fuld udstrækning med kontoret.

2. Oplysningspligt

Enhver tjenestemand eller anden ansat i agenturet, som får kendskab til forhold, der lader formode, at der kunne foreligge tilfælde af svig, bestikkelse eller enhver anden form for ulovlig aktivitet, der skader Fællesskabernes interesser, eller alvorlige forhold i forbindelse med udøvelsen af arbejdsmæssige aktiviteter, der kan indebære manglende opfyldelse af Fællesskabernes tjenestemænds og ansattes forpligtelser, som bør forfølges administrativt og i givet fald strafferetligt, eller manglende opfyldelse af de analoge forpligtelser, der påhviler medlemmer, ledere eller ansatte, der ikke er omfattet af vedtægten, underretter, alt efter tilfældet, omgående sin kontorchef eller agenturets direktør eller, såfremt han eller hun finder det hensigtsmæssigt, kontoret direkte.

Agenturets bestyrelsesformand, direktør og andre ledere sender omgående alle oplysninger i deres besiddelse, som lader formode, at der foreligger uregelmæssigheder som omhandlet i stk. 1, til kontoret.

Ledere, tjenestemænd eller øvrige ansatte i agenturet eller ansatte, der ikke er omfattet af vedtægten, må i intet tilfælde udsættes for en urimelig eller diskriminerende behandling som følge af, at de har videregivet oplysninger som omhandlet i stk. 1 og 2.

Medlemmer af bestyrelsen, som får kendskab til forhold som omhandlet i stk. 1, underretter formanden for bestyrelsen eller, såfremt de finder det hensigtsmæssigt, kontoret direkte.

3. Bistand fra Sikkerhedskontoret/relevant tjenestemand

Efter anmodning fra kontorets direktør bistår agenturets Sikkerhedskontor eller relevante tjenestemand kontorets ansatte ved den praktiske gennemførelse af undersøgelserne.

4. Underretning af den berørte person

Hvis det fremgår, at en ansat, en leder, en tjenestemand eller en anden ansat eller ansatte, der ikke er omfattet af vedtægten, kan være personligt involveret, skal den pågældende underrettes hurtigt, såfremt der ikke er risiko for, at dette skader undersøgelsen. Under alle omstændigheder kan der ikke drages konklusioner, som med navns nævnelse berører en ansat, en leder, en tjenestemand eller en anden ansat i agenturet eller ansatte, der ikke er omfattet af vedtægten, ved undersøgelsens afslutning, uden at den pågældende har fået mulighed for at udtale sig om de faktiske omstændigheder, som berører ham eller hende. I konklusionerne skal der henvises til disse udtalelser.

I tilfælde, der nødvendiggør absolut hemmeligholdelse af hensyn til undersøgelsen og anvendelse af undersøgelsesmetoder, der henhører under en national retslig myndighed, kan forpligtelsen til at give den ansatte, lederen, tjenestemanden eller den øvrige ansatte i agenturet eller en ansat, der ikke er omfattet af vedtægten, lejlighed til at udtale sig udsættes til senere i forståelse med henholdsvis formanden for bestyrelsen eller agenturets direktør. I så tilfælde kan der ikke indledes en disciplinærsag, før den berørte person har fået mulighed for at udtale sig.

5. Underretning om indstilling af undersøgelsen

Såfremt der ved en intern undersøgelses afslutning ikke kan gøres noget forhold gældende mod en ansat, en leder, en tjenestemand eller en anden ansat i agenturet eller en ansat, der ikke er omfattet af vedtægten, som der har været rettet en beskyldning imod, indstilles den interne undersøgelse mod ham eller hende efter beslutning truffet af kontorets direktør, som skriftligt underretter den pågældende herom. Den berørte person kan anmode om, at denne beslutning optages i hans eller hendes personlige akt.

6. Ophævelse af immunitet

Enhver anmodning fra en national politimyndighed eller retslig myndighed om ophævelse af immunitet mod retsforfølgning, for så vidt angår en leder, en tjenestemand eller anden ansat i agenturet eller en ansat, der ikke er omfattet af vedtægten, i forbindelse med et eventuelt tilfælde af svig, bestikkelse eller enhver anden ulovlig aktivitet, forelægges direktøren for kontoret til udtalelse. Såfremt en anmodning om ophævelse af immunitet vedrører et medlem af agenturets bestyrelse, underrettes kontoret.

7. Ikrafttrædelse

Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Wien, den 23. oktober 2007. Anastasia CRICKLEY Formand for FRA's bestyrelse

(1) EFT L 136 af 31.5.1999, s. 1.

(2) EFT L 136 af 31.5.1999, s. 8.